DA Den Europæiske Unions Tidende C 110/7

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 110/07

Denne offentliggørelse giver ret til at gøre indsigelse, jf. artikel 7 i forordning (EF) nr. 510/2006 (1). Indsigelser skal være Europa-Kommissionen i hænde senest 6 måneder efter datoen for denne offentliggørelse.

RESUMÉ

RÅDETS FORORDNING (EF) Nr. 510/2006

»BREMER KLABEN«

EF-Nr: DE/PGI/005/0333/08.01.2004

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn : Bundesministerium der Justiz Adresse : 11015 Berlin DEUTSCHLAND Tlf. : +49 302025-9333 Fax : +49 302025-8251 E-mail : —

2. Sammenslutning:

Navn : Bäckerinnung der Hansestadt Bremen Adresse : Georg-Wulf-Straße 7 28199 Bremen DEUTSCHLAND Tlf. : +49 421300500621 Fax : +49 421300500617 E-mail : kh@bremen-handwerk.de Sammensætning : Producenter/forarbejdningsvirksomheder (X) andet: ( )

3. Produktets art:

Kategori 2.4: kager

4. Specifikation:

(Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Bremer Klaben«

4.2. Beskrivelse:

Bremer Klaben er en massiv gærkage med særlig mange frugter i. Den ligner »Stollen«, men har et større indhold af frugt og fedtstof. Denne store, tunge kage på adskillige pund er karakteristisk ved sin langagtige, flade form med et tilnærmelsesvis retvinklet tværsnit. Alt efter kageformens størrelse vejer dejen i hver form mellem fem og seks kilo.

Farven er lysebrun, og en strygelse på æggehvidebasis giver overfladen glans. Krummestrukturen er saftig og let fedtet.

Bremer Klabens smag er aromatisk, frugtagtig, krydret, sød og fyldig; navnlig tilsætningen af kardemomme giver den en letkendelig aroma.

Sammensætning:

— Der er forskellige opskrifter på Klaben, som dog alle har blandingsforholdet mellem dej og frugter til fælles (cirka 1:1).

— Ingredienserne omfatter i alle tilfælde mel, smør eller margarine, gær, sukker, sultanarosiner, sukat (citronat), orangeat, mandler, vanilje, citronskal og kardemomme. Disse ingredienser udgør tilsammen cirka 95 % af Klabens vægt.

— Rom og/eller rosenolie kan tilsættes med op til 5 % af den samlede vægt.

4.3. Geografisk område:

Bremen by og omegn samt byerne Bremerhaven og Verden.

Bremens omegn omfatter:

— Osterholz landkreds bortset fra kommunefællesskabet Hambergen

— Ottersberg kommune, mod sydøst afgrænset af motorvej A1

— kommunerne Oyten og Achim

— den vestlige del af kommunefællesskabet Thedinghausen, som omfatter kommunerne Riede, Thedinghausen og Emtinghausen

— kommunerne Weyhe og Stuhr

— Delmenhorst by

— kommunerne Lemwerder og Berne

— Ganderkesee kommune nord for motorvej A28

— den østlige del af Hude kommune omkring stationsbyen Hude og

— Elsfleth kommune.

4.4. Bevis for oprindelse:

Bremer Klaben fremstilles efter de til enhver tid gældende lovforskrifter. HACCP-retningslinjerne finder anvendelse. Overensstemmelsen med produktspecifikationen overvåges af senatoren for arbejde, kvinder, sundhed, ungdom og sociale anliggender i Bremen (Forbundsrepublikken Tyskland).

Sporbarheden sikres, ved at producentens navn anføres på forpakningen. Fremstillingen må kun finde sted i det område, der er fastlagt for fremstilling af Bremer Klaben.

Alle producenter af Bremer Klaben skal være optaget i et producentregister oprettet af Bäckerinnung Bremen (Bremens bagerlav).

4.5. Produktionsmetode:

Først skal der laves en fordej (gærdej), som skal have en præcis modningstid. De mange ingredienser gør det nødvendigt at ælte selve dejen særlig forsigtigt, inden »frugtblandingen« tilsættes efter hviletiden.

Der skal et særligt håndelag til for at strække og færdigbearbejde dejen, så de mange ingredienser kan holde sammen.

Kort før bagningen behandles overfladen endelig med mel og vand, så der dannes en tynd, sammenhængende film (som i forbindelse med æggestrygelsen efter bagningen danner basis for glansen).

Ovntemperaturen og bagetiden er bestemmende for, hvor saftig denne kagetype bliver. Temperaturen skal være faldende (f.eks. fra 220 °C i begyndelsen til cirka 170 °C som sluttemperatur). Bagetiden er alt efter kagens størrelse cirka 55-65 minutter. Det afgørende er temperaturen i midten. Den bør ligge ved 92-94 °C. Efter bagningen tages kagen straks ud af formen, så den langsomt kan sætte sig og køle af.

4.6. Tilknytning:

Bremer Klabens tilhørsforhold til det geografiske område viser sig navnlig i produktets ry, som bygger på den lange tradition for Klabenbagning i Bremen og omegn og på producenternes særlige håndværksmæssige færdigheder. Færdighederne består navnlig i det håndelag, der er nødvendigt for at kunne frembringe den meget frugtholdige dej, strække den og give den sin afsluttende bearbejdning, og i den erfaring, det kræver at overholde de forskellige ovntemperaturer og bagetiden.

Bremer Klaben er en bagværksspecialitet med en lang tradition, og den er særdeles yndet — især som julekage — i Bremen og omegn.

Bremer Klaben er tæt forbundet med hansestaden Bremens historie og med kolonialvarehandlens udvikling, for først da der blev landet udenlandske råvarer i havnen, kunne man bage den slags specialiteter.

Kagens lange holdbarhed gjorde, at søfolk gerne tog den med på deres rejser.

Den tidligste henvisning til erhvervet som Klaben-bager finder man i et aktstykke fra Bremens byråd fra 1593. I 1637 dannede Klaben- og kagebagerne deres eget gilde.

Bremer Klaben er den dag i dag en fast bestanddel af julebagværket i Bremen og omegn, men enkelte virksomheder bager den nu året igennem.

I Bremen indledes »Klaben-tiden« traditionelt med en ceremoni: borgmesterens »officielle forskæring« af en Klaben på byens torv.

At denne specialitet fra Bremen allerede i slutningen af 1600-tallet nød stor anseelse, viser sig ved, at omkring en tredjedel af hvedebrødstyperne dengang blev bagt af Klaben-dej.

For en bremer er julen den dag i dag utænkelig uden Klaben. Men Bremer Klaben sælges også som regional specialitet over hele verden, hvor den nyder stor popularitet.

4.7. Kontrolorgan:

Navn : Senatorin für Arbeit, Frauen, Gesundheit, Jugend und Soziales Adresse : Contrescarpe 72 28195 Bremen DEUTSCHLAND Tlf. : +49 421361-10952 Fax : +49 421361-2567 E-mail : office@arbeit.bremen.de

4.8. Mærkning:

Beskyttet Geografisk Betegnelse.

(1) EUT L 93 af 31.3.2006, s. 12.